Skansen
Skansen on Djurgårdenis Stockholmis asuv maailma vanimaid vabaõhumuuseume. Muuseum asutati 11. oktoobril 1891. aastal rootsi filoloogi ja folklooriuurija Artur Hazeliuse eestvedamisel. Vabaõhumuuseum kuulub Rootsi tähtsamate ja populaarsemate turismiobjektide hulka. Seda külastab iga aasta rohkem kui 1,3 miljonit inimest. Vabaõhumuuseumi tava on tähistada Rootsi traditsioonilisi pühi, nagu Midsommarafton (jaaniõhtu), Valborg (volbriöö) ja Lucia päev (luutsinapäev). Läbi aastate on Skansenis tehtud ka populaarsete raadio- ja telesaadete otseülekandeid, nt "Allsång på Skansen". Vabaõhumuuseumi territooriumil on külastajatele veel nukuteater, tsirkus ja tubakamuuseum ning mitu kohvikut, restorani, poodi ja laste mänguplatsi. Skansenit võib pidada Rootsi rahumeelse ja loodusele orienteeritud natsionalismi väljenduseks. Sõna "skansen" tähistab tänapäeval rahvusvaheliselt vabaõhumuuseumi. Skansen on suuresti mõjutanud sarnaste muuseumide loomist ka mujal maailmas, põhiliselt Euroopas ja Põhja-Ameerikas. Vabaõhumuuseum on avatud aasta läbi ning asub aadressil Djurgårdsslätten 49–51, Stockholm, Rootsi, 115 93.